Brīveru Garadkas kalns
Brīveru Garadkas kalns ir pilskalns, kas atrodas Krāslavas novada Andrupenes pagasta ziemeļaustrumos, uz ziemeļaustrumiem no Andrupenes. Pilskalnu 1941. gadā pirmoreiz aprakstīja Pēteris Stepiņš. Tas stiepjas austrumu-rietumu virzienā. Pār apkārtni paceļas par 13 metriem. Pilskalna plakums apmēram 100 metrus garš un 10-20 metrus plats. Ilgstošas aršanas rezultātā pilskalns zaudējis savu formu. Rietumu nogāzē atrastas bezripas trauku lauskas, kas pieminekli ļauj datēt ar mūsu ēras 1. gadu tūkstoti.